Etterfulgt av husleie er dagligvarer en students største utgiftspost. Når leien er betalt er det ikke mye igjen av stipendet til å dekke andre utgifter, og som vår test bekrefter kan man spare hundrelapper på å handle rett sted.

Under Dusken har testet prisene i de fire lavpriskjedene Bunnpris, Coop Extra, Kiwi og Rema 1000. Vi har tatt utgangspunkt i det billigste som er å oppdrive i hver kjede, og tar ikke hensyn til kvalitet, næringsinnhold eller andre egenskaper ved varen. Kjedenes egne merkevarer, slik som Best pris, First Price, Kløver og X-tra har gjennomgående vært billigst. Dette gjør testen veldig aktuell for studenter med et trangt matbudsjett. Vi har også en egen merkevarekategori hvor vi sammen-ligner identiske produkter.

Fakta Gjennomføring av testen Alle butikkene som ble testet ligger på Moholt, i nær tilknytning til flere studentbyer, og prisene ble innhentet mellom klokken 11.15 og 13.30 den 09.04.2016. Varene vi har valgt å ha med i testen er basisvarer som mange studenter har i handlekurven i løpet av en uke. Siden noen varer varierer i mengde mellom ulike merker er vekten omregnet der pakningsstørrelsen avviker. Vi har tatt utgangspunkt i prisetiketten på hyllen, og der det ikke fantes slik etikett har vi sjekket prisen i kassen. Ved tvil om hva som var billigst har vi spurt personalet i butikken om hjelp. Prisene ble innhentet anonymt og uten kjedenes medvirkning. Vi tar forebehold om at prisene kan ha endret seg etter at vi gjennomførte testen. Tilbudsvarer på testdagen er tatt med, det er ikke tatt hensyn til kjøpeutbytte eller medlemsfordeler.

Bunnpris på jumboplass

Konkurransen er hard blant Coop Extra, Kiwi og Rema 1000, som flere ganger har erklært at de har som mål å være billigst. 16 av varene i testen har identisk pris hos disse kjedene, og mange av varene skilles kun av noen øre i forskjell. Det tyder på at de følger hverandre med argusøyne.

Det hindret likevel ikke Rema 1000 å gå av med seieren i både merkevarekategorien og i resten av testen. Coop Extra kom på annenplass tett etterfulgt av Kiwi, som var henholdsvis 3,4 prosent og 3,8 prosent dyrere enn Rema 1000.

Bunnpris, som også konkurrerer i lavprissegmentet, kommer dårligst ut selv om de reklamerer med lave priser på nettsidene sine og konseptet Billig middag. De er hele 18 prosent dyrere enn testens prisvinner Rema 1000, noe som kvalifiserer til jumboplass i testen.

Bekymret for konkurransen i markedet

Regjeringen og næringsdepartementet har flere ganger uttalt at de mener konkurransen i dagligvarebransjen er for dårlig. De har nylig fremmet tiltak som skal gjennomføres av Konkurransetilsynet for å få bedre innsyn i hvordan kjedene regulerer prisene seg i mellom. Noe de er redd for er at for få aktører kan bidra til at konkurransen stagnerer.

— Det norske dagligvaremarkedet er konsentrert, med tre store og en mindre dagligvarekjede. Konkurransen skjer i hovedsak lokalt, der noen markeder er mer konsentrert enn andre. Etableringsbarrierer for nye aktører betyr også at det er fare for at konkurransen blir begrenset.

På bakgrunn av dette ser vi behov for å iverksette konkurransefremmende tiltak, sier konkurransedirektør Magnus Gabrielsen.

Kjedene har hatt sesongbaserte priskriger der de har dumpet prisene til nærmest en slikk og ingenting for å sikre seg pallplaseringer på pristester.

— Konkurransetilsynet har ikke funnet at slike priskriger har virket konkurransebegrensende i strid med konkurranseloven, sier Gabrielsen.

Forbrukerrådet vil få fart på konkurransen

Forbrukerrådet har lenge ivret for opprettelsen av en statlig dagligvareportal med informasjon om varer og sanntidspriser. Tidlig i 2015 ga flertallet i Stortingets næringskomite grønt lys for opprettelsen av en slik portal. Forbrukkerrådet har siden juli 2015 arbeidet med å få i stand en dagligvareportal og ser for seg at en første versjon skal stå klar i løpet av 2016.

– Portalen skal først og fremst gi mulighet til å sammenligne varer basert på objektive kriterier som næringsinnhold og varedeklarasjon, samt opprinnelse, skriver kommunikasjonsrådgiver Henrik V. Ebne i mail til Under Dusken.

I tillegg vil de inkludere merkeordninger, som kan si noe om økologisk mat, kortreist mat, fair trade og ulike miljømerker.

– Forbrukerrådet ønsker i utgangspunktet å vise priser på de enkelte varene i sanntid fordi forbrukerne må kunne basere sine valg på korrekt informasjon, både når det gjelder produktinformasjon og pris. Hva vi får lov til å vise frem av pris er foreløpig uavklart, skriver Ebne.

Forbrukerrådet ser for seg at den vil bli lansert på flere plattformer, med blant annet mulighet for å skanne strekkoder med smarttelefon for å få informasjon om varer. Konkurransetilsynet er derimot kritisk til at en slik portal skal oppgi priser i sanntid.

– Vi er kritiske til en dagligvareportal med komplette priser for hver enkelte butikk i sanntid. Årsaken er at hvis dagligvarekjedene får detaljert og oppdatert informasjon om hverandres priser kan dette øke faren for en koordiniert prising. Når det er sagt kan det være mange andre positive aspekter ved en dagligvareportal, svarer Gabrielsen.

Alle mener de har lave priser

Dette mente kjedene om pristesten da Under Dusken spurte dem:

Bunnpris — Bunnpris skal være konkurransedyktige på pris, og vi jobber hver dag for dette. Vi har derfor justert tilnærmet alle prisene i testen vi ikke er konkurransedyktige på. Vi mener også at vi har Norges beste middagskonsept, Billig middag, hvor vi hver dag har fem sunne produkter til 25 kroner pakken. Det er det ingen andre kjeder som har fast, svarer driftsdirektør Tore Bjørnebo.

Rema 1000 — Rema 1000 er veldig fornøyd med at Under Dusken bekrefter at vi er billigst i Trondheim, slik skal det bare være. Studentene er en svært stor kundegruppe hos oss, og vi vet at dere setter pris i fokus. Derfor er det ekstra viktig at vi er på plass på pris også for dere, svarer regiondirektør Brynjar Hovstein.

Coop Extra — Det er meget overraskende og sterkt beklagelig at vi ikke vinner denne pristesten. Det er veldig liten prisforskjell mellom første- og andreplass. Vi jobber hver dag for å være like billig eller billigere enn våre konkurrenter, og gir i tillegg 2 prosent kjøpeutbytte til våre medlemmer. Prisene er allerede justert ned, svarer kategoridirektør Jack Andre Hveding.

Kiwi — Testen viser et øyeblikksbilde for noen få utvalgte varer. Vi i Kiwi er opptatt av at kundene skal få lave priser på alle våre varer, hver eneste dag. Vi slåss for å ha de laveste prisene, svarer kommunikasjonssjef Kristine Aakvaag Arvin.

På spørsmål om hvorfor de ikke er billigst i kategorien frukt og grønt, hvor kjeden har hatt stort fokus i markedsføringen sin, svarer Aakvaag Arvin at de ikke kan garantere å være billigst på alle frukt og grønnsaker til enhver tid.

— Vårt gratis fordelsprogram gir kunder 7,5 prosent bonus på frukt og grønt og 1 prosent bonus på alle andre dagligvarer. I det lange løp handler Kiwi pluss-kundene billigst, det er udiskutabelt, svarer Aakvaag Arvin.

Les denne og flere saker i nyeste utgave av Under Dusken, i hyllene i morgen.